Resumaziun dal text: Aur ed olma 

Da Michael Kessler / translaziun Lia Rumantscha

Respectada fin al temp da l’illuminissem sco metoda scientifica da perscrutar la natira, ha ella tuttavia era gidà a sviluppar la chemia moderna. Questa è dentant naschida be dad ina part da l’alchemia, numnadamain dal diever pratic da la chemia en il mintgadi. L’autra vart da l’alchemia – la filosofia hermetica – è bler pli greva da chapir. Partind dal maletg aristotelic da la materia en l’antica, da la creaziun dal mund or dals quatter elements da basa – terra, fieu, aua ed aria – è l’alchemia s’occupada cun las pussaivladads da transfurmar quests elements in en l’auter – e qua tras cun las pussaivladads da transfurmar metals cumins en metals prezius. Ella è penetrada en nossa cultura en il 12avel e 13avel tschientaner tras las translaziuns da las scrittiras anticas en l’arab ed alura en latin ed è daventada fitg populara surtut dapi il temp da la renaschientscha. Sias metodas da lavur eran oravant tut process da purificaziun ch’èn daventads la finala era las operaziuns fundamentalas da la chemia moderna. Sia istorgia sa cruscha qua cun l’istorgia da las scienzas natiralas e da la tecnica.